VASILE LARCO - epigramist, umorist

VASILE LARCO

Născut pe 1 ianuarie 1947 în Bucecea, judeţul Botoşani. În prezent este stabilit în Iaşi. A absolvit Facultatea de Mecanică din cadrul Institutului Politehnic.

Este membru al Uniunii Scriitorilor din România (din 2006) şi din Republica Moldova. De asemenea, este membru fondator al Uniunii Epigramiştilor din România (1990); membru al Societăţii pentru Cultură Românească „Mihai Eminescu” din Cernăuţi (2010); membru al Societăţii Culturale „Junimea 90” din Iaşi; membru al Asociaţiei Literare „Păstorel” din Iaşi; preşedinte de onoare al Cenaclului Literar „Nectarie” din Vama-Suceava. În 2009 a devenit cetăţean de onoare al oraşului Bucecea.

Are 18 volume publicate, iar trei dintre aceste cărţi au fost premiate de Uniunea Scriitorilor din România, filiala Bacău.

În anul 2015 a primit premiul USR, filiala Bacău, pentru Literatură Umoristică.

Alte distincţii deosebite: Premiul „Valentin Silvestru” (1997); Diplomă de merit de la Uniunea Epigramiştilor din România (2007); Premiul anului 2009 din partea Uniunii Epigramiştilor din România; Medalia „Doctor Umoris Causa”, Vaslui (2008, 2010, 2012, 2014); Medalia „Toamnă Bacoviană”, USR, Filiala Bacău (2011); Diploma OPERA OMNIA, Liceul „Tocilescu”, Mizil (2012).

Deţine peste o sută de premii şi menţiuni obţinute la concursurile de creaţie literară satirico-umoristice din ţară şi din Republica Moldova. Este prezent în peste 100 de antologii şi culegeri colective de poezie lirică, poezie satirico-umoristică şi de epigramă. Unele dintre poezii şi epigrame sunt traduse în limbile engleză, franceză, germană şi rusă.

ROMÂNIE, MÂNDRĂ FLOARE

O floare este țara toată,

Un trandafir sau o lalea,

Iar unii spun că e-o mușcată…

Văzând câți au mușcat din ea.

DUPĂ PETRECERI

Fumul gros inundă casa,

Vinul curge în pahare,

Iar de la un timp doar masa

Se mai ține pe picioare.

PUNCT DE VEDERE IDILIC

În viața veșnic amoroasă,

Călcând pe-alături nu-i o vină,

Doar n-ai să ai desert la masă

Mereu aceeași savarină.

DEMOGRAFICĂ

Cu vocea-i foarte sigură și calmă

A spus un senator în Parlament;

Când frunza se scurtează cu o palmă,

Natalitatea crește c-un procent!

LA VÂRSTA A TREIA

Dai sănătății-ntâietate,

Ești copt ca bobul dintr-un spic,

E vârsta când le știi pe toate…

Dar nu poți face mai nimic.

MOMENT PRIELNIC

Abil e-oportunistul care

Găsește, uneori, pe-alese,

Și în portița de scăpare

O cheie-a marilor succese.

TESTAMENT

Statuia mea pe roib călare

S-o amplasați în gura văii,

Dar nu o dăltuiți în sare

C-or năvăli pe ea lingăii!

TAINA PĂMÂNTULUI

Și a pământului splendoare

O latură-i puțin umbrită:

Ne dă o viață de mâncare,

Ca în final să ne înghită.

NEDREPTATE

S-ar întrerupe și ecoul,

De-ar observa aceste fapte:

Că vaca trage-n jug cu boul,

Iar seara numai ea dă lapte.

UNUI ȘOFER

Circulând în mare vervă,

Ghinionul nu-i exclus:

Ai o roată de rezervă,

Însă n-ai și-o viață-n plus!

CONFESIUNE

M-am însurat, nu fac din asta caz,

Cu asistenta de la Circa 9,

Așa-i, te duci la doctor c-un necaz

Și vii cu două!

UNUI EPIGRAMIST

Îți spun discret un adevăr:

Ai poante trase mult de păr,

Dar este rău că-s trase toate

De părul unui bun confrate!

„COLAC PESTE PUPĂZĂ”

Se vede-un fapt ce nu-i pe plac,

Dar s-a extins ca un flagel:

Cât este omul de sărac,

Mai dă și lenea peste el.

NU PREA SE VÂND CĂRȚILE

Când plin cu cărți e magazinul,

Doar la un lucru mă gândesc:

Or fi și cărțile ca vinul…

Sunt bune când se învechesc.

FATA BĂTRÂNĂ

Dânsa, chiar, arată bine,

Însă e atât de rea,

Că nici umbra nu s-ar ține

La plimbare după ea!

LOTERIE POLITICĂ

La noi corupții-s arestați,

Întruna cu dosare plouă,

Dar prea puțini sunt condamnați…

Vreo 6, doar, din 49!

POLITICIANUL REALES

Nu-i un tip să-l pui pe rană,

Nu muncește nici pe brânci,

Dar e ca o buruiană…

Are rădăcini adânci!

EXTINDEREA CORUPȚIEI

La noi se minte ne-ntrerupt,

Azi nu se întrevăd minuni,

Căci a ajuns a fi corupt

Și detectorul de minciuni!

Contents